Man op N1 doodgeskiet; broer gewondYsterpenne op paaie. (Foto: Gautengse verkeerspolisie) Twee broers is Maandagaand op die N1-snelweg tussen die Lehau- en Mantole-weegbrug in die Waterbergdistrik in Limpopo deur boosdoeners getakel nadat hulle vermoedelik deur ysterpenne gery en hul motorbande afgeblaas het. Een broer is doodgeskiet, terwyl die ander een met skietwonde hospitaal toe gejaag is. Volgens kol. Malesela Ledwaba, polisiewoordvoerder, het die broers omstreeks 22:30 in ’n swart Opel Corsa gereis toe die motor ’n skerp voorwerp in die pad tref. Die broers het stilgehou om ondersoek in te stel. Hulle het toe gesien dat twee van hul motorbande afgeblaas het. “Terwyl die broers die motorbande omgeruil het, het ’n groep mans uit die veld te voorskyn gekom en die broers beledig. Hulle het daarna op hulle begin skiet,” sê Ledwaba. “Die broers het teruggeskiet en die verdagtes het gevolglik van die toneel gevlug, sonder om iets te buit.” Die broers het tydens die skietery skietwonde opgedoen. “Die polisie en nooddienste is na die toneel ontbied, waar die 50-jarige broer met hul aankoms op die toneel aan sy skietwonde beswyk het. Die 34-jarige broer is hospitaal toe geneem vir verdere mediese behandeling.” Die oorlede broer, wat die motor bestuur het, is as Herman Ramollo (50), ’n inwoner van Diepsloot, Gauteng, geïdentifiseer. Die polisie versoek lede van die publiek om hulle te help om die verdagtes op te spoor. Enigiemand met meer inligting kan lt.kol. Annamarie Smith by 082 319 9336 of Stop Misdaad by 08600 10111 bel.